ભાજપ માટે આ ચિંતાજનક સમાચાર કહી શકાય. કોંગ્રેસ આ વખતે ત્રણ યુવા નેતાઓ અલ્પેશ ઠાકોર, હાર્દિક પટેલ અને જીજ્ઞેશ મેવાણીના સથવારે ભાજપની વિજયગાથા રોકવાનો પ્રયત્ન કરી રહી હતી અને તેમનો આ પ્રયત્ન એક રીતે સફળ થયો છે, જે વાત જીજ્ઞેશ મેવાણીની જીત પરથી સાબિત થાય છે. હાર્દિક પટેલ પણ ભાજપને હરાવવાના મત સાથે કોંગ્રેસ તરફી વલણ દર્શાવી ચૂક્યા છે. ત્યાર બાદ હવે વડગામ બેઠક પરથી જીજ્ઞેશ મેવાણીની જીત ભાજપ માટે આંચકા સમાન છે. ભાજપને બીજો ઝાટકો મળ્યો છે, અલ્પેશ ઠાકોરની જીતના રૂપમાં. રાધનપુર બેઠક પરથી કોંગ્રેસ ઉમેદવાર અલ્પેશ ઠાકોરની જીત થઇ છે. આ બેઠક પર અલ્પેશ ઠાકોરને ટક્કર આપવા માટે ભાજપે પણ ઠાકોર કાર્ડ પ્લે કર્યું હતું અને લવિંગજી ઠાકોરને ટિકિટ આપી હતી. જો કે, ભાજપના રાજકીય સમીકરણો ઊંધા વળતાં અલ્પેશ ઠાકોરની જીત થઇ છે.